Bombardovanie Nových Zámkov 7. októbra 1944

Bombardovanie Nových Zámkov 7. októbra 1944 bol prvý z troch náletov 15. leteckej armády amerických vzdušných síl na Nové Zámky počas druhej svetovej vojny. V tom čase mesto v severnom Maďarsku bolo strategickým železničným uzlom a na konci druhej svetovej vojny sa preto stalo cieľom troch náletov. Po prvom nálete sa druhý udial o týždeň neskôr 14. októbra a najtragickejšie tretie bombardovanie postihlo Nové Zámky 14. marca 1945. Už prvý nálet výrazne poškodil železničný uzol.

 Predohra 
Maďarsko vstúpilo 9. apríla 1941 do vojny proti Juhoslávii a 27. júna 1941 vyhlásilo vojnu Sovietskemu zväzu. 6. decembra 1941 vyhlásila Veľká Británia vojnu Maďarsku ako štátu, ktorý sa zúčastňoval vojny proti Sovietskemu zväzu. Potom ako Japonsko prepadlo USA náletom na Pearl Harbor a Nemecko vyhlásilo USA vojnu, 15. decembra 1941 maďarský predseda vlády László Bárdossy tiež vyhlásil v mene Maďarska vojnu Spojeným štátom.
Senát Spojených štátov amerických odhlasoval vypovedanie vojny Spojenými štátmi Maďarsku až 4. júna 1942 rezolúciou 320.
 Americké nálety na Maďarsko začali 3. apríla 1944 náletom na Budapešť.

 Priebeh náletu
Dňa 7. októbra 1944 zaútočilo vyše 350 ťažkých štvormotorových bombardérov B-24 Liberator a B-17 Flying Fortress 15. leteckej armády amerických vzdušných síl na rakúske ropné rafinérie Lobau, Schwechat a skladisko pohonných hmôt vo Winterhafene v oblasti Viedne. Takmer 30 strojov bombardovalo príležitostné ciele v Maďarsku, ktorými boli zoraďovacie stanice v mestách Szombathely a Zalaegerszeg. Cieľmi vyše 330 ďalších B-24 a B-17 sa stali zriaďovacie stanice v Nových Zámkoch a Komárne a letisko v Győri. Bombardéry počas celej akcie sprevádzali stíhači na lietadlách P-51 Mustang a P-38 Lightning.

Na zoraďovaciu stanicu v Nových Zámkoch útočilo 83 bombardérov B-17 5. bombardovacieho krídla a 82 B-24 zo 464. a 465. bombardovacej skupiny 55. krídla. Stíhaciu ochranu zabezpečovalo 50 Mustangov 325. stíhacej skupiny. Na mesto bolo v čase medzi 13:53 až 14:30 hod. zhodených spolu 395,25 ton bômb z výšky 5 000 až 8 900 metrov. Prvé sa nad cieľ dostali dve skupiny bombardérov B-24 Liberator, ktoré odštartovali zo základne Pantanella. Nakoľko Initial Point náletu bol skrytý v oblakoch, skupina minula otočný bod a Nad cieľ sa dostala z pozície 151° namiesto plánovaných 104°. Krátko po druhej hodine popoludní zhodili na cieľ 805 kusov 250 kilogramových RDX bômb. Viac ako 105 ton 250 kg RDX bômb dopadlo na železničnú stanicu. Letecké fotografie ukázali hustú koncentráciu bômb na severozápade cieľa, zasiahnuté bolo aj rušňové depo, vagóny, ale aj obytná zóna asi 300 metrov južne stredu stanice.

Po odlete prvej vlny Liberatorov nastalo na čas ticho, ktoré prerušil nálet lietajúcich pevností B-17 5.BW. Časť lietajúcich pevností, Task Force Red, letela do oblasti Viedne. Task Force Blue útočilo na Nové Zámky v počte trinásť bombardérov od 463.BG, po osemnásť bombardérov od 2.BG a 99.BG, pätnásť bombardérov od 97.BG a zo 483.BG bombardovalo štrnásť strojov. Lietajúce pevnosti zhodili na Nové Zámky v čase medzi 14:22 až 14:30 hod. 388 kusov 500 kilogramových RDX bômb o celkovej tonáži zhruba 180 ton.

Šesť lietajúcich pevností, z toho dve zo 483. skupiny, sa nad Balatonom oddelili, aby nepozorovane pristáli na povstaleckom letisku Tri Duby, kde vyložili vojenský materiál (zbrane, strelivo, výbušniny, zdravotnícky materiál), členov americkej misie OSS a evakuovali 25 zostrelených amerických letcov a 5 francúzskych partizánov do Talianska.

 Výsledky náletu 

Bombardovanie zničilo železničnú stanicu a železničnú kolóniu a vyradilo z prevádzky celé rušňové depo, kde sa na jeho území napočítalo 364 bombových kráterov. Zachovala sa iba vodárenská veža. Z vozového parku bolo zničených 40 rušňov a 1370 naložených vozňov. Podarilo sa identifikovať 372 mŕtvych obyvateľov mesta zo zhruba 800 obetí. Mnoho obetí bolo medzi civilistami a vojakmi, ktorí sa zdržiavali na stanici ako cestujúci. Kobercové bombardovanie zasiahlo aj Ul. Svätej Anny (SNP), Széchényiho ulicu (M. R. Štefánika), Tureckú, Nitriansku a Komárňanskú cestu a na Nám. F. Deáka (Majzonovo námestie). Zasiahnutá bola aj moderná časť mesta za Tromi mostami,  hotel Bláha na konci Széchényiho ulice a bomby vytvorili trojmetrový kráter na rohu ulíc Letomostie a Ďorockej.

 Poznámka 

 Referencie 

 Pozri aj 
 Bombardovanie Slovenska v rokoch 1939 – 1945

Kategória:1944 na Slovensku
Kategória:7. október
Kategória:Bitky v 1944
Nové Zámky, 1944-10-07
Nové Zámky
Kategória:Nové Zámky